2009/0035 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcţionarea Uniunii Europene privind

poziția Consiliului în primă lectură în vederea adoptării unei directive a Parlamentului European și a Consiliului de modificare, în ceea ce privește microentitățile, a Directivei 78/660/CEE a Consiliului privind conturile anuale ale anumitor forme de societăți comerciale

(Text cu relevanță pentru SEE)

ISTORICUL DOSARULUI

Data transmiterii propunerii către Parlamentul European și către Consiliu [document COM(2009) 83 final – 2009/0035 COD)]: | 26.2.2009. |

Data avizului Comitetului Economic și Social European: | 15.7.2009. |

Data poziției Parlamentului European în primă lectură: | 10.3.2010. |

Data transmiterii propunerii modificate: | Nu se aplică. |

Data adoptării poziției Consiliului: | 12.9.2011. |

OBIECTIVUL PROPUNERII COMISIEI

Propunerea Comisiei a fost adoptată în contextul inițiativei pentru o mai bună reglementare. Acordând statelor membre posibilitatea de a excepta microentitățile de la cerințele celei de-a patra Directive privind dreptul societăților comerciale[1], scopul propunerii este de a simplifica și de a îmbunătăți cadrul de reglementare existent pentru a limita, în cazul microentităților din UE, obligațiile de raportare care decurg din cerințele contabile, având ca scop:

- reducerea sarcinilor administrative; precum și

- adaptarea obligațiilor de raportare ale microentităților la nevoile reale ale utilizatorilor situațiilor financiare și a celor care le întocmesc.

COMENTARII ASUPRA POZIțIEI CONSILIULUI

3.1 Comentarii generale

Ca prioritate esențială de pe agenda inițiativei pentru o mai bună reglementare, această propunere de modificare accelerată a fost înaintată în februarie 2009 în vederea realizării unei simplificări semnificative pe termen scurt.

Ca urmare a unei solicitări adresate Comisiei, în decembrie 2008, de a continua simplificarea procedurilor contabile, Parlamentul European a salutat propunerea în rezoluția sa legislativă din martie 2010. Cu toate acestea, Parlamentul European a convenit, printre altele, asupra unui amendament conform căruia legislația UE trebuie să prevadă în continuare obligația societăților comerciale de a ține registre contabile care să reflecte tranzacțiile comerciale și situațiile financiare ale acestora.

În general, Consiliul a considerat binevenit obiectivul Comisiei de a simplifica legislația existentă în ceea ce privește microentitățile. Deși propunerea Comisiei s-a bucurat de susținerea majorității în cadrul Consiliului, a existat și o minoritate de blocaj care a considerat că propunerea nu este o modalitate întru totul adecvată de a îndeplini obiectivele declarate. Poziția Consiliului reprezintă un compromis între cele două puncte de vedere. În special, aceasta constă în menținerea obligației microentităților, în virtutea legislației UE, de a întocmi situații financiare.

3.2 Follow-up la amendamentele introduse de Parlamentul European

1. Amendamentul care prevede că microentitățile trebuie să fie în continuare obligate să țină registre contabile care să reflecte tranzacțiile comerciale și situațiile financiare ale acestora; acest amendament este redat, în esență, în considerentul 5 din poziția Consiliului (ultima teză).

2. Diverse amendamente prin care se subliniază faptul că statele membre ar trebui să aibă libera alegere de a excepta sau nu microentitățile, ținând cont în special de situația la nivel național cu privire la numărul de întreprinderi cărora li se aplică pragurile stabilite în directivă; aceste amendamente sunt redate, în esență, în considerentele 6 și 7 și la articolul 2 din poziția Consiliului.

3.3 Măsuri noi introduse de poziția Consiliului

Propunerea Comisiei a vizat modificarea Directivei 78/660/CEE în ceea ce privește conturile anuale ale societăților comerciale cu răspundere limitată, și anume:

3. crearea unei categorii de microentități definite ca societăți comerciale care, la data închiderii bilanțului, nu depășesc limitele a două dintre următoarele trei criterii:

4. totalul bilanțului: 500 000 EUR;

5. cifra de afaceri netă: 1 000 000 EUR;

6. numărul mediu de angajați în cursul exercițiului financiar: 10.

7. statele membre să aibă posibilitatea de a excepta microentitățile care se află sub jurisdicția lor de la obligațiile impuse de Directiva 78/660/CEE.

Poziția Consiliului susține abordarea care implică existența unei categorii separate de microîntreprinderi, dar propune o nouă definiție cu reducerea pragurilor pentru totalul bilanțului și cifra de afaceri netă la 250 000 EUR și, respectiv, 500 000 EUR. Comisia estimează că, prin aplicarea acestor praguri reduse, măsurile de simplificare din poziția Consiliului ar viza cu aproximativ 15 % mai puține societăți comerciale decât propunerea Comisiei.

Consiliul a propus ca statele membre să nu aibă posibilitatea de a acorda microentităților scutire totală de la respectarea cerințelor contabile ale UE, dar a propus în schimb un număr de măsuri de simplificare pe care statele membre le-ar putea adopta, inclusiv:

- Posibilitatea de a reduce informațiile care trebuie prezentate în situațiile financiare, utilizând formate simplificate pentru bilanț și pentru contul de profit și pierderi. Statele membre pot, de asemenea, să scutească microentitățile de obligația de a calcula regularizări la sfârșitul exercițiului financiar pentru anumite tipuri de cheltuieli;

- Posibilitatea de a reduce în mod considerabil informațiile care se furnizează în mod normal în anexa la situația financiară și de a permite furnizarea acestor informații la sfârșitul bilanțului;

- Posibilitatea de a excepta microentitățile de la obligația de a-și publica situațiile financiare, cu condiția ca situațiile financiare să fie prezentate unei autorități competente care, la rândul ei, depune la registrul național cel puțin bilanțul.

Pentru a asigura precizia și pentru un grad mai mare de comparabilitate între situațiile financiare ale microentităților, Consiliul a propus de asemenea interzicerea contabilizării la valoarea justă pentru această categorie de societăți comerciale.

În comparație cu propunerea Comisiei, poziția Consiliului ar impune totuși, în continuare, un anumit număr de obligații contabile la nivelul UE, inclusiv, de exemplu, norme de evaluare, formate obligatorii pentru bilanț și pentru contul de profit și pierderi, precum și cerințe minime de transparență.

CONCLUZIE

Consiliul a adoptat poziția sa în prima lectură cu majoritate calificată. Deși aduce modificări substanțiale propunerii Comisiei, în special în ceea ce privește definirea microentităților, poziția Consiliului menține ideea centrală a propunerii Comisiei, și anume de a oferi statelor membre posibilitatea exceptării microentităților, la nivelul UE, de la un număr considerabil de obligații contabile împovărătoare. Spre deosebire de propunerea Comisiei care viza exceptarea integrală, poziția Consiliului ar implica limitarea excepțiilor la un număr prestabilit de domenii, ceea ce ar reprezenta totuși un progres semnificativ către simplificare.

Prin urmare, Comisia consideră că poate aproba poziția Consiliului. Având în vedere avizul Parlamentului European în primă lectură, Comisia se angajează să faciliteze negocierile interinstituționale pentru a se ajunge la un compromis acceptabil pentru ambii legislatori.

[1] Directiva 78/660/CEE a Consiliului din 25 iulie 1978 bazată pe articolul 54 alineatul (3) litera (g) din tratat privind conturile anuale ale anumitor forme de societăți comerciale, JO L 222, 14.8.1978, p. 11.